
Nr. ______
RAPORT DE SPECIALITATE
  privind aprobarea transmiterii în folosință gratuită către Asociația Pensionarilor „Speranța de Alba” a unui imobil (construcție) în suprafață utilă de 15 mp, situat în Municipiul Alba Iulia, str. Cloșca, bl. CF11, ap. „Spațiu comercial”, județul Alba

Prin proiectul de hotărâre supus spre dezbatere Consiliului Local al Municipiului Alba Iulia, propunem să se ia în discuție aprobarea transmiterii  în folosință gratuită către Asociația Pensionarilor „Speranța de Alba”, a unui imobil proprietate privată a Municipiului Alba Iulia, situat în Alba Iulia str. Cloșca, bl. CF11, ap. „spațiu comercial”, jud. Alba, înscris în CF nr. 70681-C1-U66 Alba Iulia, cu nr.cadastral 70681-C1-U66, în suprafață utilă de 15 mp, având cod de clasificare 1.5.2. și valoarea de inventar de 195.210,00 lei. Propunem ca transmiterea în folosință gratuită să se facă pentru o perioadă de 5 ani de la data adoptării prezentei hotărâri.

La întocmirea proiectului de hotărâre, s-au avut în vedere următoarele:


Prin cererea înregistrată sub nr. 94359/18.08.2023,  Asociația Pensionarilor „Speranța de Alba”, solicită atribuirea în folosință gratuită a unui imobil situat în Alba Iulia, str. Cloșca, bl.CF11, ap. „spațiu comercial”, jud. Alba, în scopul amenajării unui spațiu pentru desfășurarea activităților proprii ale Asociației, activități de socializare, cursuri de inițiere etc.

Precizăm faptul că,  în conformitate cu dispozițiile art. 32 - 33, din Legea nr. 502/2004 – privind asociaţiile pensionarilor, cu modificările și completările ulterioare:

- ”Art. 32 (1) Autorităţile administraţiei publice locale vor sprijini asociaţiile şi federaţiile pensionarilor, constituite în temeiul prezentei legi, prin punerea la dispoziţia acestora, în funcţie de posibilităţi, a unor spaţii corespunzătoare funcţionării lor.


(2) Autorităţile administraţiei publice locale întocmesc, la cererea asociaţiilor pensionarilor, liste de prioritate pentru atribuirea spaţiilor prevăzute la alin. (1).


(3) Pentru spaţiile din fondul locativ de stat, folosite de asociaţiile şi federaţiile pensionarilor ca sedii şi cluburi, se va percepe chiria minimă stabilită prin hotărâri ale consiliilor judeţene şi locale sau ale Consiliului General al Municipiului Bucureşti.
- Art. 33    Asociaţiile şi federaţiile pensionarilor pot primi în folosinţă, cu titlu gratuit sau cu titlu oneros, orice bunuri mobile şi imobile, necesare realizării scopului pentru care sunt înfiinţate, inclusiv de la autorităţile administraţiei publice locale.”


Potrivit Certificatului de înscriere a persoanelor juridice fără scop patrimonial nr. 958 din 25.08.2006 eliberat de Judecătoria Alba Iulia, Asociația Pensionarilor „Speranța de Alba” este înscrisă în Registrul special, având nr. 22/26.07.2006.

La redactarea proiectului de hotărâre, au fost avute în vedere cele de mai sus, precum și dispoziţiile art.129 alin.(2) lit."c", art.129 alin.(6) lit.”b”, art.139 alin.(3) lit.”g”, art.196 alin.(1) lit.”a”, art.349, art.350, art.351, art.352 și art.362 alin.(2) din OUG nr.57/2019 privind Codul Administrativ, cu modificările și completările ulterioare și dispozițiile art.874 alin.(1) din Legea nr.287/2009 privind Codul civil, republicată, cu modificările și completările ulterioare.

